C 138/20
RO
Jurnalul Oficial al Uniunii Europene
21.4.2023
În plus, în 2015, Unitatea pentru tehnologii de producție animalieră (care face parte din Centrul de cercetare și tehnologie agroalimentară din Aragon sau CITA, conform acronimului său spaniol) a publicat rezultatele unui proiect de cercetare intitulat „Efectul alimentației, al ambalării și al timpului de expunere asupra evaluării vizuale și asupra intenției de cumpărare a cărnii de porc cu IGP «Cerdo de Teruel»” (Panea, B. et al, 2015).
Printre concluziile acestei cercetări se numără constatarea că grupul martor pentru carnea de porc „Cerdo de Teruel” provenită de la porci hrăniți în mod obișnuit a obținut un punctaj mai mare decât celelalte grupuri, în care animalele au primit diferite tipuri de hrană.
În 2016, cercetători din cadrul CITA au derulat, prin Fondul de investiții Teruel, un proiect intitulat Managementul sănătății, alternative de producție și marketing pentru carnea de porc „Cerdo de Teruel”: o propunere privind durabilitatea (Panea, B. et al., 2016).
De atunci, au fost efectuate cercetări suplimentare cu implicarea CITA, care au fost prezentate pentru a fi cofinanțate prin programele Fondului european de dezvoltare regională: Cârnați sănătoși fabricați din carne de porc din Teruel: Conținut redus de grăsime saturată și de sare (Panea, B. et al., 2019).
„Cerdo de Teruel” se regăsește, de asemenea, într-un tip de publicații destul de diferite, cu un public larg și o largă recunoaștere, și anume în literatură.
Un exemplu special îl constituie un capitol din romanul Animales urbanos (Animale urbane) (Leiz, K. 2018) intitulat Del cerdo de Teruel y del amor (Despre porcul de Teruel și despre dragoste).
Pe lângă tradiția și publicațiile științifice și de informare care susțin reputația „Cerdo de Teruel”, aceasta este demonstrată și de recunoașterea sa pe piață.
„Cerdo de Teruel” este denumirea utilizată de producători și de vânzători pentru a face trimitere la această carne foarte căutată și este utilizată în mod curent pe piață și în hipermarketurile și măcelăriile de pe întregul teritoriu al Spaniei.
De asemenea, felurile de mâncare realizate cu „Cerdo de Teruel” sunt incluse în permanență în meniurile restaurantelor din întreaga țară.
În plus, rețetele în care se utilizează „Cerdo de Teruel” se regăsesc pe platformele digitale respectate.
Un exemplu în acest sens este rețeta de mușchi file de „Cerdo de Teruel” cu prune uscate și muguri de pin din El Gran Libro de la Cocina Aragonesa (Marea carte a bucătăriei din Aragón) (Aneto Publicaciones, SL, 2011), publicată în cadrul secțiunii „alimente și băuturi” a portalului RedAragón dedicat regiunii Aragón.
De asemenea, bucătarii au împărtășit rețete precum „secreto” de „Cerdo de Teruel” cu vinete și sos de ciocolată albă (pe un site de promovare a alimentelor din Aragon, denumit Comparte el Secreto).
Aragón, alimentos nobles (Împărtășește secretul: Aragón, mâncăruri nobile) și obrăjori de porc „Cerdo de Teruel”, rețetă inspirată din Altamiras („inspirată din Altamiras” fiind o trimitere la călugărul și bucătarul chef din secolul 18, Juan Altamiras) (secțiunea ziarului Heraldo dedicată alimentelor și băuturilor).
Aceste caracteristici unice ale produsului „Cerdo de Teruel” se regăsesc și în mass-media: — Alimentația de bună calitate a porcilor cu denumirea de origine „Jamón de Teruel” determină nu doar gustul delicios al jambonului, ci și calitatea superioară a cărnii proaspete, de culoare roz închis, cu un gust delicat și o consistență fragedă și deosebit de suculentă [2011, Indisa; 2014, A la carta para dos, (Masă pentru doi, à la carte)]; — Calitatea, producția și comercializarea cărnii de porc Teruel [2016, „Aragón hoy” („Aragonul de azi”)].
Reputația nobilă a produsului „Cerdo de Teruel” a făcut ca, de-a lungul anilor, acesta să fie evidențiat în cadrul a numeroase evenimente.
În mai multe rânduri, „Cerdo de Teruel” a jucat un rol important în cadrul concursului gastronomic Teruel Gusto Mudéjar (gusturi în stil mudejar), care se organizează din 2006 și a cărui activitate principală constă într-o competiție națională axată pe gătit cu un „gust în stil mudejar”.
Rețeta bucătarilor profesioniști și stelele gastronomice au făcut obiectul unei provocări constând în reinterpretarea unei rețete, cu ocazia celei de a șasea ediții a acestui eveniment culinar, și anume cartofi de Cella umpluți cu carne de „Cerdo de Teruel”, cu garnitură de trufe negre Périgord (Tuber melanosporum).
În 2012 a avut loc prima ediție a evenimentului Jornada Gastronómica de Cerdo de Teruel, un festival dedicat cărnii de „Cerdo de Teruel”, la care au participat peste 40 de unități din provincia Teruel.
Mottoul evenimentului este Renovando el cerdo.
Otras maneras de disfrutar de los andares y más... („O nouă perspectivă asupra cărnii de porc.
Alte modalități de a savura drumeția și nu numai...”)
În 2020, „Cerdo de Teruel” a fost considerat la târgul internațional „Madrid Fusión” ca reprezentând un etalon de calitate: „Cerdo de Teruel” la târgul de alimente și băuturi Madrid Fusión (ziarul La Comarca).
Toate acestea, în special dorința de a proteja un produs cu legături locale puternice, au determinat producătorii să înființeze Asociația producătorilor de „Cerdo de Teruel”, pentru a proteja reputația produsului, pentru a asigura informarea corespunzătoare a consumatorilor și pentru a gestiona producția de carne de porc „Cerdo de Teruel”.